የኢህአዴግ ሥራ አስፈጻሚ ኮሚቴ የመልካም አስተዳደር ችግሮችን ለመቅረፍ የተጀመሩ ሥራዎች ተጠናክረው እንደሚቀጥሉ አስታወቀ
 የኢትዮጵያ ህዝቦች አብዮታዊ ዴሞክራሲያዊ ግንባር(ኢህአዴግ) ስራ አስፈጻሚ ኮሚቴ ለሁለት ቀናት ባካሄደው መደበኛ ስብሰባው የመልካም አስተዳደር  ችግሮችን ለመቅረፍ የተጀመሩ ሥራዎች ተጠናክረው እንደሚቀጥሉ  አስታውቋል፡፡የኢህአዴግ ምክር ቤት ለዋልታ በላከው መግለጫ የመልካም አስተዳደር ንቅናቄን በማቀጣጠል ህዝቡን ለቅሬታና ለምሬት የሚዳርጉ ችግሮችን መፍታት በበጀት አመቱ ትኩረት የተሰጠው ተግባር መሆኑን ያተተ ሲሆን ስራ አስፈጻሚ ኮሚቴውም የእስካሁኑ አፈጻጸም ከተቋም ተቋም እና ከአካባቢ አካባቢ ያለው ልዩነት እንደተጠበቀ ሆኖ ህዝቡን በማሳተፍ የተጀመሩ ስራዎች በአዎንታ የሚታዩ መሆናቸውን መገምገሟል፡፡በፌደራልም ሆነ በክልል ደረጃ ከህዝቡ ጋር በመወያየት በአጭርና በረጅም ጊዜ መፈታት የሚገባቸውን የመልካም አስተዳደር ችግሮችን በመለየት በየደረጃው እቅድ ተዘጋጅቶ ወደ ተግባር በመግባት ችግሮቹን ለመፍታት ተጨባጭ እንቅስቃሴ መጀመሩንም ያመለከተው መግለጫው በተለይ ከህዝቡ ጋር በየደረጃው በተደረጉ ውይይቶች ህብረተሰቡ ያሉበትን ቅሬታዎች ፊት ለፊት በማንሳት አመራሩንና ፈጻሚ አካሉን በግልጽ መታገል የጀመረ መሆኑ በህዝብ የተደራጀ ተሳትፎ በመልካም አስተዳደር መሰረታዊ ለውጥ ለማምጣት ምቹ ሁኔታ የተፈጠረ እንደሆነ አውስቷል፡፡የመልካም አስተዳደር ችግሮችን ለመቅረፍ አበረታች ጅምር ሥራዎች መኖራቸው እንደተጠበቀ ሆኖ አሁንም ከችግሩ ስፋት አኳያ መሠረታዊ ለውጥ ለማምጣት የቀጣይ ርብርብ የሚጠይቅ መሆኑን ያሰመረበት ኮሚቴው መልካም አስተዳደርን የማረጋገጥ ጉዳይ ህዝቡ በየደረጃው ተጠቃሚ የሚሆንበት ፈጣን ልማትና የዴሞክራሲ ስርዓት ግንባታን አጠናክሮ የማስቀጠል የህልውና ጉዳይ በመሆኑ የተጀመረውን ሥራ አጠናክሮ ለማስቀጠል የሚያስችሉ አቅጣጫዎችንም ማስቀመጡን መግለጫው አስታውቋል፡፡ መልካም አስተዳደርን ለማረጋገጥ የሚከናወነው የፀረ ኪራይ ሰብሳቢነት ትግልም በውስጠ ድርጅት የተሟሟቀ ትግልና በምልአት ህዝቡ ተሳትፎ ተጠናክሮ እንደሚቀጥልም አጽንኦት መሰጠቱን መግለጫው አመልክቷል ፡፡በየደረጃው የሚገኘው አመራርና ፈጻሚ አካል ለህዝብ ጥያቄዎች ተገቢውን ትኩረት ሰጥቶ መፍታት እንደሚገባው መመላከቱን ያስታወሰው የምክር ቤቱ መግለጫ ተጠያቂነትን የሚያረጋግጥ የክትትልና የድጋፍ ስራም ተጠናክሮ ይቀጥላል ብሏል፡፡ኮሚቴው በመደበኛ ስብሰባው ከመልካም አስተዳደር ጉዳዮች ባሻገር በሌሎች ወቅታዊ ጉዳዮች ላይ መክሯል፡፡ በተለይ የመስኖና የተፈጥሮ ሃብት ልማት ስራዎችንና የበልግ ልማት ዝግጅትን እንዲሁም በአየር ንብረት መዛባት ምክንያት ያጋጠመውን የድርቅ አደጋ ለመከላከል የተሰሩ ስራዎችን በመገምገም የቀጣይ አቅጣጫዎችን ማስቀመጡን የኢህአዴግ ምክር ቤት ጽህፈት ቤት በላከው መግለጫ አስታወቋል፡፡የመስኖ ልማትን በተደራጀ የልማት ሠራዊት ለመፈጸም በየደረጃው ወደ ተግባር የተገባ ሲሆን በእስካሁኑ አፈጻጸም በእቅድ ከተያዘው 2ነጥብ68 ሚሊዮን ሄክታር ውስጥ 66 በመቶ የሚሆነው በመስኖ የለማ መሆኑን የገመገመው ኮሚቴው በቀሪው ጊዜ በእቅዱ የተያዘውን ግብ በተሟላ ሁኔታ ለማሳካት ርብርብ ለማድረግ የሚያስችል አቅጣጫም አስቀምጧል፡፡ በበልግ ወቅት የሚኖረው ዝናብ ሳይባክንና እርጥበትን በማቀብ በአግባቡ ጥቅም ላይ የማዋል ስራ ተጠናክሮ መቀጠል እንደሚገባውም ኮሚቴው በወጣው መግለጫ ገልጿል፡፡በተፈጥሮ ኃብት ልማት የህዝቡ ተሳትፎ ከጊዜ ወደ ጊዜ እየጎለበተ መምጣቱንና ተጨባጭ ስኬቶች እየተመዘገቡ መሆኑን የተመለከተው ኮሚቴው የ2008 የተፋሰስ ልማት ስራ በተደራጀ የልማት ሰራዊት የተጀመረ መሆኑን ገምግሟል፡፡የተፋሰስ ልማት ባለፉት አመታት በሠራዊት ግንባታና በስነ አካላዊ ሥራ የተገኙ ምርጥ ተሞክሮዎችን በመቀመር የላቀ የህዝብ ተሳትፎ ባረጋገጠ መልኩ የሚሠራው ሥራ ዘላቂነት እንዲኖረው ከማድረግ አንጻር የህዝቡን በተለይ የወጣቶችንና የሴቶችን ተጠቃሚነት ያማከለ እንዲሆን በቂ ዝግጅት ተደርጎ ወደ ሥራ መገባቱንም ገምግሟል፡፡  በገጠርም ሆነ በከተማ የወጣቶችንና የሴቶችን ተጠቃሚነት ለማረጋገጥ እየተሰሩ የሚገኙ የስራ እድል ፈጠራ ሥራዎች ተጠናክረው መቀጠል እንደሚገባቸው ኮሚቴው መገምገሙን መግለጫው ጠቁሟል፡፡በገጠር የተለያዩ የስራ አማራጮችን በማስፋትና በማጠናከር፣ በከተማ የጥቃቅን የአነስተኛ ኢንተርፕራይዝ ልማት ላይ ትኩረት በማድረግ በበጀት አመቱ የተቀመጡ ግቦችን ለማሳካት ርብርብ ማድረግ እንደሚያስፈልግ አቅጣጫ ተቀምጧል፡፡ድርቁ ያስከተለውን አደጋ ለመከላከል ተረጂዎችን በመለየትና እርዳታ በማሰራጨት፣ የትምህርት ቁሳቁስና የምግብ ድጋፍ በማድረግ፣ የሰውና እንሰሳት መድኃኒት በማቅረብ፣ ማህበረሰብ ለማህበረሰብ በተደራጀ መንገድ በመደጋገፍ የተሰሩ ስራዎች ስኬታማ እንደነበሩ የገመገመው ኮሚቴው በቀጣይም አደጋውን በአስተማማኝ ሁኔታ ለመከላከል ስራው ተጠናክሮ እንዲቀጥል የሚያስችሉ አቅጣጫዎችን አስቀምጧል፡፡በቅርቡ በአንዳንድ አካባቢዎች ተከስቶ የነበረው ሁከትና ግጭት በህዝቡ ሁለንተናዊ ተሳትፎ አስተማማኝ መረጋጋትና ሰላም የተፈጠረ መሆኑን የገመገመው ኮሚቴው የህዝቡን ጥያቄዎች የመፍታት ስራ ተጠናክሮ የሚቀጥልበትን ሁኔታም አቅጣጫ አስቀምጧል፡፡